Kleuter kritiek ná skietvoorval | Netwerk24
Deur Roshé Taka 25 Maart 2019 17:07
'n Vyfjarige seun veg om sy lewe nadat hy in 'n skietvoorval ernstig beseer is terwyl hy Sondag in die voortuin van sy ouerhuis gespeel het.
'n Sewejarige meisie en 'n 32-jarige man is ook in die skietvoorval in Bonteheuwel, Kaapstad, beseer.
Die drie slagoffers is nie verwant aan mekaar nie.
Kapt. F.C. van Wyk, polisiewoordvoerder, het die skietvoorval bevestig en sê dit het omstreeks 15:30 in Syringastraat plaasgevind.
Die kinders het in die voortuin gespeel toe hulle raakgeskiet is.
Angus McKenzie, 'n plaaslike raadslid en familiewoordvoerder, sê die seun is twee keer in die boud en een keer in sy rug geskiet.
"Hy is in die Rooikruis-kinderhospitaal opgeneem en sy toestand is kritiek. Ons wag vir die dokter om vir ons meer inligting te gee," sê McKenzie.
Die meisie, wat in die been geskiet is, is reeds ontslaan.
"Die man is verskeie kere in sy been geskiet. Sover ek weet, is hy nog in die Groote Schuur-hospitaal.
"Ek is baie geskok. Ek smeek inwoners om enige leidrade vir die polisie te gee, sodat die skuldige gevang en agter tralies gesit kan word," sê McKenzie.